**Skýrsla stjórnar samtaka sjávarútvegssveitarféla**

Samtök sjávarútvegssveitarfélaga fagna 10 ára afmæli sínu í ár, en samtökin voru formlega stofnuð þann 26. september 2012. Á þessum 10 árum hafa samtökin haldið á lofti rödd sjávarútvegssveitarfélaga í umræðu um sjávarútveg og sjókvíaeldi og gegna samtökin mikilvægu hlutverki við að gæta að hagsmunum sjávarbyggða. Í dag eiga 27 sjávarútvegssveitarfélög aðild að samtökunum, en það eru sveitarfélög sem hafa beinna hagsmuna að gæta vegna nýtingar sjávarauðlindarinnar hvort sem er í sjávarútvegi eða sjókvíaeldi.

1. Akranesbær
2. Akureyrarkaupstaður
3. Bolungarvíkurkaupstaður
4. Dalvíkurbyggð
5. Fjallabyggð
6. Fjarðabyggð
7. Grindavíkurbær
8. Grundarfjarðarbær
9. Grýtubakkahreppur
10. Hörgársveit
11. Ísafjarðarbær
12. Langanesbyggð
13. Múlaþing
14. Norðurþing
15. Suðurnesjabær
16. Snæfellsbær
17. Strandabyggð
18. Stykkishólmsbær
19. Súðavíkurhreppur
20. Sveitarfélagið Hornafjörður
21. Sveitarfélagið Skagafjörður
22. Sveitarfélagið Skagaströnd
23. Sveitarfélagið Ölfus
24. Tálknafjarðarhreppur
25. Vestmannaeyjabær
26. Vesturbyggð
27. Vopnafjarðarhreppur

Tilgangur samtakanna er fyrst og fremst að standa vörð um sameiginlega hagsmuni aðildarsveitarfélaga og íbúa þeirra í þeim málum sem tengjast nýtingu auðlinda í veiðum, sjókvíaeldi og vinnslu. Samtökin hafa komið að ýmsum hagsmunamálum, s.s. við gerð laga- og reglugerða sem varðar nýtingu auðlinda, stuðla að fræðslu og kynningu sem og að taka þátt í mótun reglna um gjaldtöku við nýtingu auðlindarinnar og skiptingu gjaldsins milli ríkis og sveitarfélaga.

Núverandi stjórn samtakanna tók til starfa á síðasta aðalfundi 30. október 2020 en núverandi stjórn er skipuð:

*Í aðalstjórn:*

Baldur Smári Einarsson, Bolungarvíkurkaupstaður

Fannar Jónasson, Grindavíkurbær

Jón Björn Hákonarson, Fjarðabyggð  
Matthildur Ásmundardóttir, Sveitarfélagið Hornafjörður  
Rebekka Hilmarsdóttir, Vesturbyggð, formaður

*Í varastjórn:*

Gauti Jóhannesson, Múlaþing

Njáll Ragnarsson, Vestmannaeyjabær

Þorgeir Pálsson, Strandabyggð

Núverandi stjórn hefur haldið 10 stjórnarfundi frá síðasta aðalfundi. Fundargerðir stjórnar eru allar aðgengilegar á heimasíðu samtakanna, sjavarutvegssveitarfelog.is. Samtökin eru vistuð hjá Sambandi íslenskra sveitarfélaga og er Valgerður Freyja Ágústsdóttir starfsmaður samtakanna.

Á fyrsta fundi stjórnar 60. fundi, þann 19. nóvember 2020 skipti stjórnin með sér verkum og staðfesti reglur um stjórnarfundi og þóknun stjórnarfólks. Á 62. fundi stjórnar 22. febrúar 2021 voru tekjustofnar sveitarfélaga af sjávarútvegi og sjókvíaeldi ræddir. Ákvað stjórnin að unnin yrði greining á tekjum sem sveitarfélög fá af sjávarútvegi og sjókvíaeldi. Óskaði stjórnin eftir tilboðum í verkið og ákvað á 63. fundi sínum 26. apríl 2021 að taka tilboði frá KPMG. Tilefni þess að stjórn samtakanna lét gera greiningu á gjaldtöku í sjávarútvegi og fiskeldi og hvernig þær tekjur skiptast milli ríkis og sveitarfélaga, er m.a. vegna aukinnar gjaldtöku af hálfu ríkisins af þessum atvinnugreinum og aukinna krafna sem settar eru á herðar sjávarútvegssveitarfélaga um aukna þjónustu og bætta innviði.

Drög að greiningu KPMG á tekjum af sjávarútvegi og fiskeldi voru kynnt á 64. Fundi samtakanna 13. desember 2021 en vinna við greininguna tafðist m.a. þar sem öflun gagna fyrir greininguna varð umfangsmeira en áætlað var í upphafi. Lokaskýrsla KPMG var kynnt á 65. stjórnarfundi 28. janúar 2022.

Sjávarútvegsfundur samtakanna var haldinn 22. febrúar 2022 en um er að ræða almennan kynningar- og fræðslufund fyrir starfsmenn, stjórnendur og kjörna fulltrúa aðildarsveitarfélaga og var yfirskrift fundarins Áskoranir sjávarútvegssveitarfélaga – skipting kökunnar. Á fundinum hélt Svandís Svavarsdóttir, matvælaráðherra erindi og þá var kynnt Greining KPMG á gjaldtöku af sjávarútvegi og fiskeldi. Einnig flutti Ólafur Marteinsson, formaður stjórnar Samtaka fyrirtækja í sjávarútvegi erindi um skiptingu kökunnar og samfélagslega ábyrgð og Halla Hrund Logadóttir, orkumálastjóri um orkuskipti og áskoranir sjávarútvegssveitarfélaga. Fundurinn var vel sóttur og nálgast má efni af fundinum á heimasíðu samtakanna.

Samtökin funduðu á árinu 2021 með fulltrúum í stjórn Fiskeldissjóðs þar sem samtökin lögðu áherslu á að reglur sjóðsins og umsóknarferli væri einfalt. Þá fundaði stjórn samtakanna í september 2022 með Aðgengi, starfshópi Matvælaráðherra sem ætlað er að greina áskoranir og tækifæri í sjávarútvegi og tengdum greinum. Hópurinn beinir sjónum sínum að aðgengi og gagnsæi á mismunandi stöðum virðiskeðju sjávarútvegs. Þá hefur stjórn komið að samningu umsagna í samstarfi við Samband íslenskra sveitarfélaga og Hafnarsamband Íslands

Samtökin hafa tekið til skoðunar helstu lagafrumvörp sem varðað hafa sjávarútveg og sjókvíaeldi og hvernig og hver áhrif þeirra breytinga eru fyrir aðildarsveitarfélögin, má þar nefna eftirtalin frumvörp og reglugerðir:

* Frumvarp til laga um breytingu á hafnalögum nr. 61/2003
* Frumvarp til laga um breytingu á lögum um stjórn fiskveiða (atvinnu- og byggðakvótar o.fl.)
* Frumvarp til laga um breytingu á lögum um veiðar í fiskveiðilandhelgi Íslands og lögum um stjórn fiskveiða (veiðistjórn grásleppu, sandkola og hryggleysingja)
* Reglugerð um breytingu á reglugerð um gerð strandsvæðisskipulags

Síðasti fundur stjórnar var haldinn 27. september 2022 þar sem undirbúningur aðalfundar var meginefnið.

Stjórnin þakkar aðildarsveitarfélögum og Sambandi íslenskra sveitarfélaga fyrir gott samstarf.